Author: user
Last saved by: vzor
Company: none

Predkladacia správa

Národný program oficiálnej rozvojovej pomoci každoročne pripravuje MZV SR.             V zmysle § 5 zákona č. 617/2007 o oficiálnej rozvojovej pomoci a o doplnení zákona 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, Národný program oficiálnej rozvojovej pomoci (ODA) určuje najmä priority bilaterálnej ODA na príslušný rozpočtový rok.

Národný program oficiálnej rozvojovej pomoci na rok 2008 definuje programové aj projektové priority bilaterálnej rozvojovej spolupráce SR na daný rok, identifikuje nové výzvy a načrtáva ich riešenia. V poradí šiesty národný program okrem iného odráža novú fázu systému slovenskej oficiálnej rozvojovej pomoci - ODA, ktorú charakterizuje úspešne ukončená inštitucionalizácia a prijatie zákona o rozvojovej pomoci SR.

Národný program oficiálnej rozvojovej pomoci na rok 2008 je rozdelený do šiestich  kapitol. 
   
Prvá kapitola je venovaná témam a otázkam významným z medzinárodného hľadiska. Hodnotí plnenie Miléniových rozvojových cieľov OSN, zapojenie SR do európskej rozvojovej politiky, spoluprácu s bilaterálnymi donormi i s rozvojovým svetom.  

Druhá kapitola informuje o systéme ODA SR. Témami kapitoly sú inštitucionálna zmena slovenskej rozvojovej pomoci a s ňou súvisiaca zmena v procese schvaľovania projektov predložených v jednotlivých výzvach Slovak Aid, spolupráca rezortov, financovanie rozvoja, humanitárna pomoc a úloha mimovládnych organizácií a súkromného sektora.

Tretia kapitola sumarizuje aktivity Slovak Aid realizované v r. 2007, ktorý bol prvým rokom fungovania Slovenskej agentúry pre medzinárodnú rozvojovú spoluprácu (SAMRS).

Štvrtá kapitola je venovaná bilaterálnemu komponentu ODA a zameraniu rozvojových projektov v danom roku. Z finančného hľadiska ide o podprogram štátneho rozpočtu MZV SR (05T0A), z ktorého sú financované projekty a iné bilaterálne aktivity slovenských subjektov, zamerané na pomoc rozvojovému svetu. 

Piata kapitola je zameraná na rozvojové vzdelávanie a verejnú informovanosť.

Šiestu kapitolu tvorí indikatívne rozdelenie prostriedkov slovenskej ODA v roku 2008.

Mechanizmus, ktorý MZV SR spustilo v roku 2004, dáva slovenským subjektom i Slovensku samotnému jedinečnú šancu odovzdať osobité skúsenosti rozvojovým krajinám. Projekty, ktoré implementujú slovenské firmy, mimovládne organizácie a štátne inštitúcie pomáhajú SR nielen plniť Miléniové rozvojové ciele, ale aj prehlbujú väzby s partnerskými krajinami, otvárajú dvere pre etablovanie slovenských subjektov v zahraničí a vytvárajú nové inštitucionálne a expertné kapacity na Slovensku.  

Materiál nemá finančný, ekonomický, environmentálny vplyv, ani vplyv                            na zamestnanosť a na podnikateľské prostredie.